Tarybos reglamentas (EEB) Nr. 1251/77
1977 m. gegužės 17 d.
dėl sėlenų, išsijų ir kitų liekanų, gautų išsijojus, sumalus arba kitaip apdorojus Egipto Arabų Respublikos kilmės grūdus
EUROPOS BENDRIJŲ TARYBA,
atsižvelgdama į Europos ekonominės bendrijos steigimo sutartį, ypač į jos 43 ir 113 straipsnius,
atsižvelgdama į Komisijos pasiūlymą,
atsižvelgdama į Europos Parlamento nuomonę [1],
kadangi Europos ekonominės bendrijos ir Egipto Arabų Respublikos Bendradarbiavimo sutartis ir Laikinoji sutartis dėl tam tikrų Bendradarbiavimo sutarties nuostatų paankstinto įgyvendinimo buvo pasirašyta 1977 m. sausio 18 d.;
kadangi Bendradarbiavimo sutarties 20 straipsnyje ir Laikinosios sutarties 13 straipsnyje numatyta, kad, atsižvelgiant į tai, jog Egipto Arabų Respublika ima specialų eksporto mokestį už sėlenas, išsijas ir kitas liekanas, gautas išsijojus, sumalus arba kitaip apdorojus Egipto Arabų Respublikos kilmės grūdus, klasifikuojamus Bendrojo muitų tarifo 23.02 A pozicijoje, importo mokesčio kintamojo dydžio komponentas turi būti sumažintas 60 % šio produkto mokesčių per paskutiniuosius tris mėnesius iki to mėnesio, kurį ta suma yra nustatyta, kintamojo dydžio komponentų vidurkio;
kadangi šį specialų eksporto mokestį turi atspindėti šių produktų importo kaina Bendrijoje;
kadangi siekiant užtikrinti teisingą minėtų sutarčių taikymą reikėtų patvirtinti priemones, kuriose būtų reikalaujama, kad importuotojas, importuodamas sėlenas, išsijas ir kitas liekanas, pateiktų įrodymą, kad Egipto Arabų Respublika paėmė specialų eksporto mokestį;
kadangi, remiantis inter alia pasikeitimu raštais dėl Europos ekonominės bendrijos ir Egipto Arabų Respublikos Bendradarbiavimo sutarties 20 straipsnio ir Laikinosios sutarties 13 straipsnio, susijusių su iš Egipto Arabų Respublikos kilusių sėlenų ir išsijų importu į Bendriją, šios sutartys reikalauja išsamių jų įgyvendinimo taisyklių,
PRIĖMĖ ŠĮ REGLAMENTĄ:
1 straipsnis
Importo mokesčio į Bendriją kintamojo dydžio komponentas už sėlenas, išsijas ir kitas liekanas, gautas išsijojus, sumalus arba kitaip apdorojus Egipto Arabų Respublikos kilmės grūdus, klasifikuojamus Bendrojo muitų tarifo 23.02 A pozicijoje, yra mokestis, apskaičiuotas remiantis 1975 m. spalio 29 d. Tarybos reglamento (EEB) Nr. 2744/75 dėl produktų, pagamintų iš grūdų ir ryžių, importo ir eksporto tvarkos [2] 2 straipsniu, iš jo atėmus sumą, kuri sudaro 60 % šio produkto mokesčių per paskutiniuosius tris mėnesius iki to mėnesio, kurį ta suma yra nustatyta, kintamojo dydžio komponentų vidurkio.
2 straipsnis
1 straipsnis taikomas visam importui, dėl kurio importuotojas gali pateikti įrodymą, kad Egipto Arabų Respublika, remdamasi Bendradarbiavimo sutarties 20 straipsniu ir Laikinosios sutarties 13 straipsniu, paėmė specialų eksporto mokestį.
3 straipsnis
Prireikus 1975 m. spalio 29 d. Tarybos reglamento (EEB) Nr. 2727/75 dėl bendro grūdų rinkos organizavimo [3] 26 straipsnyje nustatyta tvarka patvirtinamos išsamios šio reglamento taikymo taisyklės, ypač dėl sumos, kuria turi būti sumažintas mokestis, nustatymo.
4 straipsnis
Šis reglamentas įsigalioja trečią dieną po jo paskelbimo Europos Bendrijų oficialiajame leidinyje.
Jis taikomas įsigaliojus Europos ekonominės bendrijos ir Egipto Arabų Respublikos Laikinajai sutarčiai.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 1977 m. gegužės 17 d.